Oficiālais Vēstnesis L 366 , 24/12/1987 Lpp. 0001 - 0062

Speciālizdevums somu valodā: Nodaļa 3 Sējums 25 Lpp. 0019

Speciālizdevums zviedru valodā: Nodaļa 3 Sējums 25 Lpp. 0019



Komisijas Regula (EEK) Nr. 3846/87 (1987. gada 17. decembris), ar ko izveido lauksaimniecības produktu nomenklatūru eksporta kompensācijām EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1975. gada 29. oktobra Regulu (EEK) Nr. 2727/75 par labības tirgus kopēju organizāciju [1], kurā jaunākie grozījumi izdarīti ar Regulu (EEK) Nr. 1900/87 [2], jo īpaši 16. pantu, un citu regulu attiecīgos noteikumus par lauksaimniecības produktu tirgu kopēju organizāciju, tā kā saskaņā ar Padomes Regulu (EEK) Nr. 2658/87 [3] no 1988. gada 1. janvāra ir spēkā kombinētā preču nomenklatūra, kuras pamatā ir saskaņota sistēma, kura atbilst gan Kopējiem muitas tarifiem, gan Kopienas ārējās tirdzniecības statistikas prasībām; tā kā tādēļ produktu apraksti un tarifu numuri, kas uzrādāmi to Komisijas regulu pielikumos, kuros nosaka lauksaimniecības produktu eksporta kompensācijas, būtu jāformulē, par pamatu izmantojot kombinēto nomenklatūru; tā kā, lai nodrošinātu to lauksaimniecības produktu sarakstu vienveidību, attiecībā uz kuriem piešķirtas kompensācijas, un garantētu to piemērošanu, būtu jāsastāda lauksaimniecības produktu nomenklatūra, kas izmantojama saistībā ar eksporta kompensācijām; tā kā dažos gadījumos eksporta kompensāciju sistēmas īpašās darbības dēļ kombinētajā nomenklatūrā ir jāizveido apakšpozīcijas; tā kā, lai identificētu šīs apakšpozīcijas un atvieglinātu datu apstrādi saistībā ar tajās minētajiem produktiem, būtu jāparedz ciparu kodi, kuru pamatā ir kombinētās nomenklatūras kodi; tā kā tad, kad kompensācija noteikta tikai dažiem kombinētās nomenklatūras kādas apakšpozīcijas produktiem, lai saglabātu saskaņotu kompensāciju nomenklatūru un ļautu datu elektronisku apstrādi, ir jāmin arī kombinētās nomenklatūras apakšpozīcijas tā daļa, attiecībā uz kuru kompensācija nav noteikta; tā kā šajā regulā paredzētie pasākumi ir saskaņā ar attiecīgo vadības komiteju atzinumiem, IR PIEŅĒMUSI ŠO REGULU. 1. pants Ar šo ir ieviesta lauksaimniecības produktu nomenklatūra, kas izmantojama saistībā ar eksporta kompensācijām, kuru turpmāk sauc par "kompensāciju nomenklatūru", kuras pamatā ir kombinētā nomenklatūra. Kompensāciju nomenklatūra ir redzama šīs regulas pielikumā. Tajā ietilpst apakšpozīcijas, kas papildina kombinēto nomenklatūru un vajadzīgas to preču aprakstam, attiecībā uz kurām ir piešķirtas eksporta kompensācijas, un kodu numuri, kā norādīts 2. pantā. 2. pants 1. Katrai kompensāciju nomenklatūras apakšpozīcijai ir šāds secīgu vienpadsmit ciparu kods: a) pirmie astoņi cipari ir kombinētās nomenklatūras attiecīgās apakšpozīcijas ciparu kods; b) devītais, desmitais un vienpadsmitais cipars identificē kompensāciju nomenklatūras apakšpozīciju. Ja kombinētās nomenklatūras apakšpozīcijai nav papildu iedalījuma kompensāciju nomenklatūrā, pēdējie trīs cipari ir "000". 2. Tabakas gadījumā, kad ir publicētas kompensāciju summas, attiecīgajam produktu kodam pievienojams divpadsmitais skaitlis, lai identificētu ražas gadu. 3. pants Komisija un dalībvalstis izmanto kompensāciju nomenklatūru Kopienas pasākumu piemērošanai attiecībā uz lauksaimniecības produktu eksporta kompensācijām, un ciparu kodi ierakstāmi šim nolūkam paredzētajos dokumentos. Dalībvalstis var apvienot kompensāciju nomenklatūru ar citām nomenklatūrām. Saskaņā ar normatīvajiem aktiem par lauksaimniecības produktu eksporta noteikumiem Komisija Eiropas Kopienu Oficiālajā Vēstnesī publicē kompensāciju nomenklatūras pilnīgo redakciju, kas ir jāizmanto katru gadu no 1. janvāra. 4. pants Šī regula stājas spēkā 1988. gada 1. janvārī. Regula uzliek saistības kopumā un ir tieši piemērojama visās dalībvalstīs. Briselē, 1987. gada 17. decembrī Komisijas vārdā — priekšsēdētāja vietnieks Frans Andriessen [1] OV L 281, 1.11.1975., 1. lpp. [2] OV L 182, 3.7.1987., 40. lpp. [3] OV L 256, 7.9.1987., 1. lpp. -------------------------------------------------- PIELIKUMS LAUKSAIMNIECĪBAS PRODUKTU NOMENKLATŪRA EKSPORTA KOMPENSĀCIJĀM Sk. Komisijas Regulu (EK) Nr. 2180/2003, OV L 335, 22.12.2003., 1. lpp. --------------------------------------------------